Tímamót urðu í kvöld , 12. desember , þegar loftslagsamningur var samþykktur á loftlagsráðstefnunni COP21 í París . Samþykkt var að takmarka skuli hlýnun jarðar við 2 ºC en þó er markmiðið að hlýnunin fari ekki yfir 1,5 ºC . Samningurinn er sá fyrsti sinnar tegundar og er því um að ræða söguleg tímamót . Það var utanríkisráðherra Frakklands , Laurent Fabius , sem tilkynnti um niðurstöðuna og sló hamarshögg því til staðfestingar við mikinn fögnuð viðstaddra . Meðal þeirra atriða sem koma fram í samningnum eru að takmarka skuli hækkun á meðalhitastigi jarðar og að hún skuli vera “ vel undir ” 2 ºC en reynt verður að takmarka hana við 1,5 ºC . Í samningnum kemur einnig fram að hápunkti í losun gróðurhúsalofttegunda skuli ná eins fljótt og auðið er en tekið er fram að það muni taka lengri tíma í þróunarlöndunum . Hvert land hefur sett sér markmið til þess að minnka losun gróðurhúsalofttegunda og verður staðan endurskoðuð á fimm ára fresti . Að því er kemur fram á vefsíðu BBC er samningurinn að hluta til lagalega bindandi og að hluta til valfrjáls .